«Факихтар яҙыуы йәки Боронғо тарих китабы» (урыҫ. «Записки факихов или Древняя книга по истории») ҡулъяҙма риүәйәтенә ярашлы, башҡорт хакимы Ҡасим хан меңәр Һаҡмар (хәҙерге Ырымбур ҡалаһы биләмәһе) йылғаһы тамағында төпләнгән һәм үҙенең ставкаһын һәм каруанһарайын төҙөгән. Артабан риүәйәттә Ҡасим хандың Ҡазан ханлығы хакимы Мырҙабәк хан менән мөнәсәбәттәре тасуирлана. «Үҫәргән тәуарихы»нда, Бараҡ хан хакимлығы осоронда башҡорт һәм нуғай биләмәләре араһындағы сиге Һамар йылғаһы буйынса уҙған: «Тура-хан. Ағиҙел йылғаһы буйында Торатау(исеме аҫтындағы) тау билдәле. Был уның ставкаһы урыны. Ул башҡорт халҡының  ханы булған. Уның улы Күсем хан булған. Шул ваҡытта Һарайсыҡта Бараҡ хан менән алыш йәғни ер һәм һыу өсөн алыш булған. Һуңғараҡ Күсемхан үҙенең кесе ҡустыһы Бирҙебәкте көслө ғәскәр менән төньяҡҡа ебәргән. Бараҡ уң яҡтан Мансурҙы ебәргән. Шунан ике яҡтан (бер-береһенә) ҡаршы торғандар, алышҡа әҙерләнгәндәр. Һөйләшеүҙәр алып барғанда, түбәндәгесә килешеү төҙөгәндәр: Һамар йылғаһының уң яры Бараҡ ханға эләккән, уның подданныйҙары нуғайҙар булған; Һамар йылғаһының төньяғы Күсем ханға тейгән, уның подданныйҙары башҡорттар булған. Шунан, ваҡытлыса килешкәндән һуң, Бирҙебәк солтан (һәм) Мансур менән (ҡаршы) Ағиҙел йылғаһының ике (ҡапма-ҡаршы) ярынан уҡ атыуҙа ярышҡандар. Уларҙың һәр ҡайһыһы уҡтан мәргән атыусы һәм әмир булған, һәм икеһенең дә уҡтары Ағиҙел йылғаһының ике яғынан үткән юлдар аша осоп сыҡҡан. Шулай һыйланып һәм күңел асып бер ай йәшәгәндән һуң, кире киткәндәр, йәғни үҙ илдәренә ҡайтҡандар. Башҡорт һәм нуғай халыҡтары күпмелер ваҡытҡа тыныслыҡта йәшәгән, Ураҡ Мамай дәүеренә тиклем».